Nagradjen glavni urednik vijesti Glasa Amerike. 28/6/02 - 2002-06-28
Mi ne širimo propagandu, mi nudimo vijesti- kaže nagradjeni Andre de Nesnera, koji nije podlegao pritisku State departmenta objavljuju
Direktoru programa vijesti Glasa Amerike Andre de Nesneri dodijeljena je “Nagrada za konstruktivno neslaganje” zbog toga što nije podlegao pritisku State departmenta i zabranio objavljivanje intervjua sa vrhovnim talebanskim liderom Mullah Momammedom Omarom. Ovo priznanje gospodinu de Nesneri dodijelila je Unija američkih diplomata. Ubrzo nakon terorističkih napada na Sjedinjene države 11. septembra prošle godine jedan od novinara Glasa Amerike intervjuirao je Mullah Omara, vođu talebanskog režima koji je Osami bin Ladenu pružio sigurno sklonište. Zvaničnici State deprtmenta smatrali su da Glas Amerike ne bi trebalo da emitira taj intervju. Međutim, kako se u povelji Glasa Amerike kaže da je ona informativna kuća neovisna u kreiranju i provođenju uređivačke politike, glas Mullah Omara ipak je 25. septembra prošle godine otišao u eter. Direktor programa vijseti Glasa Amerike Andre de Nesnera, u povodu nagrade kojom mu je odato priznanje za odluku o emitovanju spornog intervjua izjavio je da veliki kredibilitet Glasa Amerike, stican godinama, može u sekundi biti izgubljen ukoliko Glas Amerike ne bude dosljedan svojoj povelji i da je ta nagrada priznanje i svim novinarima Glasa Amerike.. Ceremonija uručivanja nagrade obavljena je jučer u State departmentu iz kojeg je i potekao pritisak za neobjavljivanje intervjua sa Mullah Omarom. Tim povodom Amra Alirejsović je za Glas Amerike na jezicima naroda u BiH Andre de Nessneru upitali šta za njega znači dobiti nagradu od onih koju su ga ranije ukorili za istu stvar, odnosno za emitiranje intervjua s talebanskim liderom Mullah Omarom, za koju su mu sada dodijelili nagradu? Andre de Nessnera: Veoma je ironično, zar ne? Radite stvari u koje čvrsto vjerujete i ovu nagradu vidim ne kao svoju, već kao nagradu za ovu čitavu organizaciju. Primajući nagradu jasno sam stavio do znanja da je to nagrada za novinare Glasa Amerike, za one koji pišu vijesti, za dopisnike, urednike, voditelje programa, koji danonoćno publici nude tačne, objektivne i sveobuhvatne vijesti. I to je neophodno--to nije samo dio naše povelje, već je to nešto u šta vjerujemo. Za mene je to bio fantastičan momenat, i velika, doista velika nagrada za ovu organizaciju. Mislim da je bilo potrebno i dosta hrabrosti od strane organizacije koja mi je dala nagradu da zapravo dodijeli takozvanu nagradu konstruktivnog neslaganja, ali to samo dokazuje da smo bili u pravu. To pokazuje da kada imate priču morate prikazati obje strane. Slušatelji zasigurno znaju razlikovati kada im pružate čiste vijesti, a kada im dajete propagandu, a to je nešto što mi ne činimo--mi ne širimo propagandu, mi nudimo vijesti. Na pitanje koliko je upravo to konstruktivno neslaganje važno u svijetu današnjeg novinarstva, gospodin de Nessnera kaže: Mislim da je neophodno. Na mnoge medijske organizacije se iz različitih razloga vrši pritisak--konkretno kad je Glas Amerike u pitanju to je vlada, za komercijalne stanice to mogu biti oni koji emitiraju reklame, jer im se možda ne sviđa neki prilog u kojem misle da ih je neko kritizirao ili napao. Mislim da je od ključnog značaja da pružimo balans, sveobuhvatnost i tačnost. Andre de Nessneru smo upitali koji su najteži aspekti njegovog posla kada je u pitanju trenutni rat protiv terorizma? Zbog našeg statusa, ono što emitiramo se bukvalno stavlja pod mikroskop--kako od strane naše publike, tako i od strane inostranih lidera i slušatelja, naših lidera, ljudi u State departmentu, Pentagonu, i stoga moramo biti apsolutno sigurni u ono što stavljamo u eter. Upravo najvažniji dio mog posla je osigurati da je ono što ide u program izbalansirano, tačno i da se daju obje strane priče. Pogotovo nakon 11 septembra, moramo biti kristalno jasni po pitanju onoga šta kažemo i kako kažemo. Andre de Nessneru smo na kraju upitali kako vidi Glas Amerike za nekih, 10, 20, 50 godina? Teško da Glas Amerike mogu vidjeti i u narednih nekoliko godina...ali želio bih vidjeti mnogo više biroa u inostranstvu, jer smatram da je to od ključne važnosti za bilo koju medijsku organizaciju. Kao drugo, želio bih osjetiti da nismo konstantno pod nekom vrstom pomnog ispitivanja zbog bilo čega što emitiramo. Ono što mislim da bi se trebalo nastaviti je upravo ono što se kaže u našoj povelji: da smo medijska kuća koja daje stavove svih strana. Mislim da ovdje imamo izvanrednih novinara i nadam se da ćemo u godinama koje dolaze moći privući mnogo više izvrsnih novinara, kaže urednik vijesti Glasa Amerike Andre de Nessnera.